title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tietyissä polttomoottoreissa käytettyjen juotteiden sisältämää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU (uudelleenlaadittu)
                  1
                (nk. RoHS 2 direktiivi) liitettä III sen mukauttamiseksi tekniikan kehitykseen. Kyse on tiettyjä lyijyä sisältäviä sovelluksia koskevasta poikkeuksesta.

               RoHS 2 direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ’komissio’, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia hakemuksia
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Komissio vastaanotti 29. kesäkuuta 2017 hakemuksen, joka koskee uuden poikkeuksen sisällyttämistä liitteeseen III siltä osin kuin on kyse lyijyn käytöstä moottorijärjestelmien, mukaan lukien myös muuhun kuin ainoastaan kuluttajakäyttöön tarkoitetuissa laitteissa käytettyjen polttomoottorien turboahtimien ja pakokaasupäästöjen rajoitusjärjestelmien, valvontaan ja hallintaan käytettyjen anturien, toimilaitteiden ja moottorin ohjausyksikköjen (ECU) juotteissa (hakemus nro 2017-7). Poikkeusta haettiin luokan 11
                  4
                osalta.

               Poikkeusta koskevan hakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kuusi viikkoa kestänyt kyseistä hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana saatiin yksi kommentti.

               Hakemuksesta tehdyn arvioinnin sisältävä loppuraportti julkaistiin
                  6
                ja sidosryhmille ilmoitettiin asiasta.

               Tämän jälkeen komissio kuuli RoHS 2 direktiivin nojalla annettavia delegoituja säädöksiä käsittelevää jäsenvaltioiden asiantuntijaryhmää 29. lokakuuta 2018 pidetyssä asiantuntijaryhmän kokouksessa. Asiantuntijat keskustelivat poikkeuksen ehdotetun sanamuodon selkeydestä. Keskustelun seurauksena suositeltua sanamuotoa muutettiin, erityisesti lisäämällä tekstiin sana ”juote”. Asiantuntijat olivat samaa mieltä esitetystä muutetusta ehdotuksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja ei esitetty. Kaikki 5 artiklan 3–7 kohdan mukaiset tarvittavat toimenpiteet, jotka koskevat poikkeuksia ainerajoituksiin, on toteutettu
                  7
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Olosuhteet pyydetyn poikkeuksen piiriin kuuluvissa moottoreissa ja pakokaasujärjestelmissä ja niiden lähellä voivat olla korkeiden lämpötilojen ja tärinätasojen vuoksi niin ankarat, että ne aiheuttavat juotosten ennenaikaisen hajoamisen. Kussakin moottorissa on tietyntyyppiset anturit (sekä toimilaitteet ja moottorin ohjausyksiköt), jotka on testattava perusteellisesti sen varmistamiseksi, että ne ovat luotettavia ja että moottorit täyttävät liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista annetun asetuksen (EU) 2016/1628 mukaiset päästörajat.

               ·Näiden käyttötarkoitusten osalta tarvitaan lisäaikaa testaukseen, jotta käytettävissä olevien lyijyttömien vaihtoehtojen luotettavuus voidaan varmistaa.

               Kuten direktiivin 2011/65/EU 5 artiklassa edellytetään, poikkeus ei luokkaa 11 koskevasta arvioinnista saatujen tulosten perusteella vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun. Lisäksi poikkeusta koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisiin käyttötarkoituksiin ei tällä hetkellä ole saatavilla luotettavia vaihtoehtoja eikä niitä todennäköisesti tule markkinoille lähitulevaisuudessakaan, on perusteltua myöntää poikkeus enintään viiden vuoden ajaksi siten, että sen voimassaolo alkaa 22 päivänä heinäkuuta 2019
                  8
               . Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoiden toimintaa koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 8.8.2019,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tietyissä polttomoottoreissa käytettyjen juotteiden sisältämää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  9
                ja erityisesti sen 5 artiklan 1 kohdan a alakohdan,

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä II lueteltuja vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               (2)Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               (3)Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Komissio vastaanotti 29 päivänä kesäkuuta 2017 direktiivin 2011/65/EU 5 artiklan 3 kohdan mukaisesti laaditun hakemuksen, joka koskee uuden poikkeuksen sisällyttämistä direktiivin 2011/65/EU liitteeseen III siltä osin kuin on kyse lyijyn käytöstä moottorijärjestelmien, mukaan lukien myös muuhun kuin ainoastaan kuluttajakäyttöön tarkoitetuissa laitteissa käytettyjen polttomoottorien turboahtimien ja pakokaasupäästöjen rajoitusjärjestelmien, valvontaan ja hallintaan käytettyjen anturien, toimilaitteiden ja moottorin ohjausyksikköjen (ECU) juotteissa (jäljempänä ’pyydetty poikkeus’).

               (4)Pyydetyn poikkeuksen arviointiin sisältyi direktiivin 2011/65/EU 5 artiklan 7 kohdan mukainen sidosryhmien kuuleminen.

               (5)Kussakin pyydetyn poikkeuksen piiriin kuuluvassa moottorissa on tietyntyyppiset anturit, toimilaitteet ja moottorin ohjausyksiköt, jotka seuraavat ja hallitsevat sen päästöjä, jotta voidaan varmistaa, että moottorit ovat Euroopan parlamentin ja neuvoston asetuksen (EU) 2016/1628
                  10
                mukaisia. Olosuhteet tällaisissa moottoreissa ja pakokaasujärjestelmissä ja niiden lähellä voivat olla korkeiden lämpötilojen ja tärinätasojen vuoksi niin ankarat, että ne aiheuttavat juotosten ennenaikaisen hajoamisen.

               (6)Pyydetyn poikkeuksen piiriin kuuluvien lyijyn käyttötarkoitusten osalta tarvitaan lisäaikaa testaukseen, jotta käytettävissä olevien lyijyttömien korvaavien aineiden luotettavuus voidaan varmistaa.

               (7)Lyijyn korvaaminen tietyissä polttomoottoreissa tai sen poistaminen niistä on tieteellisesti ja teknisesti mahdoton toteuttaa luotettavien vaihtoehtojen puuttumisen vuoksi. Pyydetty poikkeus on Euroopan parlamentin ja neuvoston asetuksen (EY) N:o 1907/2006
                  11
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun.

               (8)Näin ollen on aiheellista myöntää pyydetty poikkeus sisällyttämällä sen piiriin kuuluvat käyttötarkoitukset direktiivin 2011/65/EU liitteeseen III kyseisen direktiivin liitteessä I olevaan 11 luokkaan kuuluvien sähkö- ja elektroniikkalaitteiden osalta.

               (9)Poikkeus olisi myönnettävä enimmäisvoimassaoloajaksi eli viideksi vuodeksi 22 päivästä heinäkuuta 2019 alkaen direktiivin 2011/65/EU 4 artiklan 3 kohdan ja 5 artiklan 2 kohdan ensimmäisen alakohdan mukaisesti. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               (10)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 5. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […][päivämäärä – 5. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 8.8.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Direktiivin 2011/65/EU liitteessä I luetellut luokat ovat seuraavat: 1. Suuret kodinkoneet 2. Pienet kodinkoneet 3. Tieto- ja teletekniset laitteet 4. Kuluttajaelektroniikka 5. Valaistuslaitteet 6. Sähkö- ja elektroniikkatyökalut 7. Lelut, vapaa-ajan- ja urheiluvälineet 8. Lääkinnälliset laitteet 9. Tarkkailu- ja valvontalaitteet, mukaan lukien teollisuuden tarkkailu- ja valvontalaitteet 10. Automaatit 11. Muut sähkö- ja elektroniikkalaitteet, jotka eivät kuulu edellä mainittuihin luokkiin.

                     (5)

                  Kuulemisaika
                  : 20.10.2017–1.12.2017.

                     (6)

                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en.

                     (7)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (8)

                        Direktiivissä 2011/65/EU säädettyjä rajoituksia sovelletaan luokkaan 11 22 päivästä heinäkuuta 2019. Luokkaa 11 koskevien poikkeusten voimassaoloaika on määritetty kyseisen direktiivin 5 artiklan 2 kohdassa.

                     (9)

                        EUVL L 174, 1.7.2011, s. 88.

                     (10)

                        Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).

                     (11)

                        Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Lisätään direktiivin 2011/65/EU liitteeseen III 44 kohta seuraavasti:

                        ”44

                        Lyijy ammattikäyttöön suunniteltuihin mutta myös ei-ammattilaisten käyttämiin laitteisiin, joita ei siirretä käytön aikana, asennettujen ja Euroopan parlamentin ja neuvoston asetuksen (EU) 2016/1628 soveltamisalaan kuuluvien polttomoottorien anturien, toimilaitteiden ja moottorin ohjausyksiköiden juotoksissa.

                        Koskee luokkaa 11 ja päättyy 21.7.2024.

               *
                     Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).


title: KOMISSION TÄYTÄNTÖÖNPANODIREKTIIVI (EU) …/…, neuvoston direktiivin 2008/90/EY soveltamisalaan kuuluvien hedelmäntuotantoon tarkoitettujen hedelmäkasvien ja niiden lisäysaineiston merkitsemistä, sulkemista ja pakkaamista koskevista vaatimuksista annetun komission täytäntöönpanodirektiivin 2014/96/EU muuttamisesta siltä osin kuin on kyse sertifioituihin luokkiin kuuluvien hedelmäkasvien ja niiden lisäysaineiston etiketin väristä ja toimittajan asiakirjan sisällöstä

text:
               KOMISSION TÄYTÄNTÖÖNPANODIREKTIIVI (EU) …/…,

               annettu 29.10.2019,

               neuvoston direktiivin 2008/90/EY soveltamisalaan kuuluvien hedelmäntuotantoon tarkoitettujen hedelmäkasvien ja niiden lisäysaineiston merkitsemistä, sulkemista ja pakkaamista koskevista vaatimuksista annetun komission täytäntöönpanodirektiivin 2014/96/EU muuttamisesta siltä osin kuin on kyse sertifioituihin luokkiin kuuluvien hedelmäkasvien ja niiden lisäysaineiston etiketin väristä ja toimittajan asiakirjan sisällöstä

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon hedelmäntuotantoon tarkoitettujen hedelmäkasvien ja niiden lisäysaineiston pitämisestä kaupan 29 päivänä syyskuuta 2008 annetun neuvoston direktiivin 2008/90/EY
                  1
                ja erityisesti sen 9 artiklan 1 kohdan,

               sekä katsoo seuraavaa:

               (1)Komission täytäntöönpanodirektiivissä 2014/96/EU
                  2
                vahvistetaan hedelmäntuotantoon tarkoitettuja hedelmäkasveja ja niiden lisäysaineistoa koskevat vaatimukset, jotta kyseisten hedelmäkasvien ja lisäysaineiston tunnistaminen ja jäljitettävyys markkinoilla varmistetaan.

               (2)Kyseisen direktiivin mukaan komission on määrä tarkastella esiperus-, perus- ja sertifioituihin luokkiin kuuluvien hedelmäkasvien ja niiden lisäysaineiston osalta värillisten etikettien käyttöä 1 päivään tammikuuta 2019 mennessä.

               (3)Komission tekemä tutkimus on osoittanut, että suurin osa jäsenvaltioista kannattaa esiperus-, perus- ja sertifioituun luokkaan kuuluvien hedelmäkasvien ja niiden lisäysaineiston osalta värillisen etiketin pakollista käyttöä. Lisäksi tutkimuksessa kävi ilmi, että useat jäsenvaltiot käyttävät Conformitas Agraria Communitatis -aineiston, jäljempänä ’CAC-aineisto’, kaupan pitämisessä keltaista toimittajan asiakirjaa, joka kiinnitetään etiketin muodossa CAC-aineistoon.

               (4)Jotta jäsenvaltioissa noudatettava nykyinen käytäntö voidaan ottaa huomioon sekä varmistaa, että CAC-aineistoa koskeva toimittajan asiakirja sekä esiperus-, perus- ja sertifioitua aineistoa koskevat viralliset etiketit eroavat selvästi toisistaan, CAC-aineiston etiketin olisi oltava keltainen silloin, kun toimittajan asiakirja on kiinnitettynä CAC-aineistoon. Erikoisväriä ei tarvita silloin, kun toimittajan asiakirja ei ole kiinnitettynä CAC-aineistoon, koska tällöin vaaraa sekaannuksesta muun etiketin tai asiakirjan kanssa ei ole.

               (5)Täytäntöönpanodirektiivissä 2014/96/EU ei vahvisteta toimittajan asiakirjan osalta erikoisväriä silloin, kun se on kiinnitettynä CAC-aineistoon etiketin muodossa. Jotkin jäsenvaltiot käyttävät tällä hetkellä kyseisissä etiketeissä muuta väriä kuin keltaista. Mahdollisten kaupan häiriöiden välttämiseksi jäsenvaltioille olisi annettava mahdollisuus sallia siirtymäkauden ajaksi sellaisen CAC-aineiston kaupan pitäminen alueellaan, joiden etiketit ovat muuta kuin keltaista väriä, jos kyseisen väriset etiketit ovat olleet jo käytössä viimeistään 1 päivänä huhtikuuta 2020.

               (6)Lisäksi kokemus on osoittanut, että toimittajan asiakirjan sisältöä voitaisiin yksinkertaistaa, jotta varmistetaan, että CAC-aineiston kaupan pitäminen kussakin jäsenvaltiossa olisi joustavampaa. Toimittajan on helpompi pienentää asiakirjan kokoa niin, että sen voi kiinnittää kaupan pidettävään CAC-aineistoon, jos se sisältää vain vähän tietoja. Tästä syystä tietojen antamisen kaupan pidetyn CAC-aineiston määrästä ja jäsenvaltiosta, jossa CAC-aineisto on tuotettu, kun kyse on eri jäsenvaltiosta, jossa toimittajan asiakirja on laadittu, olisi oltava vapaaehtoista.

               (7)Kun otetaan huomioon muutokset, jotka kaikkiin kauppaluokkiin kuuluvien hedelmäkasvien ja niiden lisäysaineiston merkitsemistä koskeviin vaatimuksiin ja toimittajan asiakirjaa koskeviin vaatimuksiin on tehtävä, on aiheellista muuttaa täytäntöönpanodirektiiviä 2014/96/EU.

               (8)Tätä direktiiviä olisi sovellettava 1 päivästä huhtikuuta 2020, jotta toimivaltaisille viranomaisille ja toimittajille jää riittävästi aikaa mukautua uusiin vaatimuksiin.

               (9)Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean hedelmäkasvisukuihin ja -lajeihin kuuluvia kasveja ja niiden lisäysaineistoa käsittelevän jaoston lausunnon mukaiset,

               ON HYVÄKSYNYT TÄMÄN DIREKTIIVIN:

               1 artikla
               Muutokset komission täytäntöönpanodirektiiviin 2014/96/EU

               Muutetaan täytäntöönpanopäätös 2014/96/EU seuraavasti:

               1)Korvataan 2 artiklan 4 kohta seuraavasti:

               ”4.Etiketin värin on oltava:

               a)esiperusaineiston osalta valkoinen, jossa on violetti poikkiviiva;

               b)perusaineiston osalta valkoinen;

               c)sertifioidun aineiston osalta sininen.”

               2)Korvataan 5 artikla seuraavasti:

               ”5 artikla
               Toimittajan asiakirja CAC-aineiston osalta

               1.Jäsenvaltioiden on varmistettava, että CAC-aineistoa pidetään kaupan niin, että sen mukana on toimittajan laatima asiakirja, joka täyttää 2, 3 ja 4 kohdan vaatimukset, jäljempänä ’toimittajan asiakirja’.

               Jäsenvaltioiden on varmistettava, että toimittajan asiakirja ei muistuta 3 artiklassa tarkoitettua saateasiakirjaa, jotta vältetään mahdollinen sekaannus kyseisten asiakirjojen välillä.

               2.Toimittajan asiakirjan on sisällettävä vähintään seuraavat tiedot:

               a)ilmaisu ”EU:n säännöt ja vaatimukset”;

               b)sen jäsenvaltion nimi, jossa asiakirja on laadittu, tai sitä vastaava koodi;

               c)asiasta vastaava virallinen elin tai sitä vastaava koodi;

               d)toimittajan nimi tai asiasta vastaavan virallisen elimen sille antama rekisteröintinumero tai -koodi;

               e)yksilöllinen sarjanumero, viikon numero tai erän numero;

               f)kasvitieteellinen nimi;

               g)ilmaisu ”CAC-aineisto”;

               h)lajikkeen ja tarpeen mukaan kloonin nimi. Lajikkeeseen kuulumattomien perusrunkojen osalta kyseisen lajin tai lajienvälisen hybridin nimi. Vartettujen hedelmäkasvien osalta nämä tiedot on annettava perusrungosta ja varttamisoksasta. Lajikkeista, joista on tehty virallista rekisteröintiä koskeva hakemus tai kasvinjalostajanoikeushakemus, näissä tiedoissa on esitettävä ”ehdotettu nimi” ja ”hakemus käsiteltävänä”;

               i)asiakirjan antopäivä.

               3.Toimittajan asiakirjan värin on oltava keltainen, kun se on kiinnitettynä CAC-aineistoon.

               4.Toimittajan asiakirja on painettava pysyvästi selkein ja luettavissa olevin kirjaimin yhdellä unionin virallisella kielellä.

               2 artikla
               Saattaminen osaksi kansallista lainsäädäntöä

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä maaliskuuta 2020. Niiden on välittömästi toimitettava nämä säännökset kirjallisina komissiolle.

               Niiden on sovellettava näitä säännöksiä 1 päivästä huhtikuuta 2020.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla
               Siirtymätoimenpiteet

               1.Jäsenvaltiot voivat sallia 30 päivään kesäkuuta 2021saakka sellaisen Conformitas Agraria Communitatis aineiston, jäljempänä ’CAC-aineisto’, kaupan pitämisen alueellaan, johon kiinnitetyt etiketit ovat muuta kuin keltaista väriä, jos kyseisen väriset etiketit ovat olleet jo käytössä viimeistään 1 päivänä huhtikuuta 2020.

               2.Jäsenvaltioiden on varmistettava, että hedelmäkasvit ja niiden lisäysaineisto, jotka hyväksytään CAC-aineistoksi, yksilöidään kaupan pidettäessä viittaamalla toimittajan asiakirjassa tähän artiklaan silloin, kun toimittajan asiakirjaa käytetään etikettinä.

               4 artikla
               Voimaantulo

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               5 artikla
               Osoitus

               Tämä direktiivi on osoitettu kaikille jäsenvaltioille.

               Tehty Brysselissä 29.10.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 267, 8.10.2008, s. 8.

                     (2)

                  Komission täytäntöönpanodirektiivi 2014/96/EU, annettu 15 päivänä lokakuuta 2014, neuvoston direktiivin 2008/90/EY soveltamisalaan kuuluvien hedelmäntuotantoon tarkoitettujen hedelmäkasvien ja niiden lisäysaineiston merkitsemistä, sulkemista ja pakkaamista koskevista vaatimuksista
                   (EUVL L 298, 16.10.2014, s. 12).